Kázeň z evanjelických Služieb Božích, 19. 12. 2023, 18.00, UT po 3. adventn. nedeli, Bratislava, Legionárska 6, ES: 7, 29, 22; ev: L 1, 39 – 45

**Lukáš 1, 39 – 56***:* *„****39****V tie dni vstala Mária a rýchlo sa vydala na cestu do hornatého kraja, do mesta Júdovho.****40****I vošla do domu Zachariášovho a pozdravila Alžbetu.****41****Keď Alžbeta počula pozdrav Máriin, nemluvniatko sa pohlo v jej živote a Duch Svätý naplnil Alžbetu.****42****I zvolala silným hlasom a povedala: Požehnaná medzi ženami a požehnaný plod tvojho života!****43****Ale ako to, že matka môjho Pána prišla ku mne?****44****Lebo, ajhľa, len čo mi zaznel v ušiach hlas tvojho pozdravu, radostne pohlo sa mi v živote nemluvniatko.****45****A blahoslavená, ktorá uverila, že sa splní, čo jej povedal Pán.****46****Vtedy povedala Mária:* *Velebí moja duša Pána****47****a môj duch sa rozveselil v Bohu, v mojom Spasiteľovi,****48****že zhliadol na poníženie svojej služobnice, veď, ajhľa, blahoslaviť ma budú odteraz všetky pokolenia,****49****pretože Mocný učinil so mnou veľké veci, a sväté je Jeho meno****50****a Jeho milosrdenstvo s tými, čo sa Ho boja, z pokolení na pokolenia.****51****Dokázal moc svojím ramenom, rozprášil tých, čo sa povyšovali zmýšľaním srdca;****52****mocných zhodil z trónov a povýšil ponížených,****53****lačných nasýtil dobrými vecami a bohatých prepustil naprázdno;****54****ujal sa Izraela, svojho služobníka, pamätlivý milosrdenstva,****55****ako povedal našim otcom, Abrahámovi a jeho potomstvu naveky.****56****Mária zostala s ňou asi tri mesiace, potom sa vrátila domov.“*

**Milí bratia, milé sestry!**

Zaplavila vás už niekedy radosť z dobrej správy? Aká bola napríklad vaša reakcia na narodenie dieťaťa? Alebo stalo sa vám na výbornom koncerte či počas príjemného večera s blízkymi, že ste sa cítili tak dobre, že ste si túžili predĺžiť tieto chvíle?

Tento pocit vyjadruje Mária v už prečítanej piesni: „*Velebí moja duša Pána****47****a môj duch sa rozveselil v Bohu, v mojom Spasiteľovi.“*

Prvé slovo Máriinho chválospevu znie po latinsky Magnificat = velebí, chváli, doslova: robí veľkým (z gréckeho originálu *megalynein*).

Magnificat – **tento biblický hymnus je výlevom Máriinej radosti po návšteve anjela Gabriela.** Ten jej povie, že porodí budúceho Spasiteľa, hoci s Jozefom nemala intímny vzťah. **Mária uverí v Boží div** a ide navštíviť svoju sesternicu Alžbetu, ktorá tiež čaká bábätko – Jána Krstiteľa, veľkého Ježišovho predchodcu. Keď Mária stretla Alžbetu, „*nemluvniatko sa pohlo v jej živote a Duch Svätý naplnil Alžbetu.****42*** *I zvolala silným hlasom a povedala: Požehnaná medzi ženami a požehnaný plod tvojho života!“ ... „Blahoslavená, ktorá uverila, že sa splní, čo jej povedal Pán.“*

V Magnificate sa ozýva: **„*Mocný učinil so mnou veľké veci, a sväté je Jeho meno******50******a Jeho milosrdenstvo s tými, čo sa Ho boja, z pokolení na pokolenia.“***

Milí bratia, milé sestry, **aj my sme pozvaní pridať sa k spevu tejto nádhernej piesne, pretože Boh zhliadol nielen na Máriu, ale milostivo hľadí i na nás, svojich služobníkov a služobnice.** Aj nám znie posolstvo evanjelia – dobrej, radostnej správy.

Možno v tejto chvíli nie sme preplnení neutíchajúcou radosťou. Sme zaneprázdnení svojimi úlohami a starosťami. A s niektorými problémami je ťažké sa vysporiadať. Ani nevieme, či majú riešenia. Neustále na ne myslíme. Robíme si starosti o ľudí okolo nás. Nie sme v depresii, ale máme obavy.

**No ak sa budeme držať len svojich vlastných záujmov, nemáme šancu pripojiť sa k spevu Magnificatu.** Pretože **chváliť znamená pozerať sa najprv na to, čo pre nás robí Boh. Ak zabudneme, že On nám za každých okolností naďalej dáva milosť, že prišiel pre nás, ak sa sústredíme na to, čo je zlé, keď zamlčíme to, čo je správne, a upneme sa len na svoje problémy či choroby, tak namiesto Božieho požehnania sa k Magnificatu nebudeme vedieť pripojiť.**

**„*Zhliadol na poníženie svojej služobnice.*“**

**Pán** sa na nás díva, milostivo sa k nám skláňa. To nás sprevádza a chráni. Nikdy nezabudnime, že **Máriu navštívil pre nás, pre našu spásu.**

Môj priateľ a kolega mi spomínal, ako v regióne, kde pôsobil, mal česť spoznať priateľského, spoločenského farára, ktorý bol oddaný službe cirkvi. Žiaľ, dostal rakovinu. Podstúpil náročnú liečbu, musel prerušiť prácu a napokon mu lekári dali jasne najavo, že boj s chorobou nezvládne. Počas tohto obdobia prijal pozvanie na stretnutie mládeže v zbore môjho priateľa. Súhlasil, že bude mladým hovoriť o svojej chorobe. Na konci stretnutia sa ho jeden z mládežníkov, znepokojený rozporom medzi vážnosťou choroby a pokojom tohto človeka, spýtal: „Myslíte si, že sa uzdravíte?“ Hosť odpovedal: **„Nie, viem, že sa nevyliečim, ale mám dôveru: po smrti ma čaká iná nádej.“** O niekoľko týždňov neskôr zomrel. Svedectvo onoho muža však poznačilo nielen môjho kolegu, ale aj mladých ľudí, ktorí videli, s akou dôverou a nádejou ako onen človek opúšťal časný život.

**„*Zhliadol na poníženie svojej služobnice.*“**

Okrem našich starostí, chorôb a trápení **nás Pán Boh prikrýva plášťom svojej milosti.** Ak sa pozrieme len na požehnanie, ktorého sa nám už dostalo a stále dostáva, môžeme spievať ako Mária: **„*Mocný učinil so mnou veľké veci, a sväté je Jeho meno 50 a Jeho milosrdenstvo s tými, čo sa Ho boja, z pokolení na pokolenia.*“**

Na doplnenie tohto obrazu je vhodné objasniť verše, ktoré sú na prvé počutie mätúce: „***52****mocných zhodil z trónov a povýšil ponížených,****53****lačných nasýtil dobrými vecami a bohatých prepustil naprázdno.“*

To, že Boh sa stará o pokorných a že hladných sýti dobrými vecami, nás nešokuje. Naopak. Avšak **prečo ten útok na bohatých? Odsudzuje Pán Boh bohatstvo a úspech? Nemá rád, keď sa Jeho stvoreniam darí? Je žiarlivý ako niektorí z ľudí, ktorí sa hnevajú na tých, ktorí sú bohatší, múdrejší alebo milovanejší ako oni?** Robí Bohu azda radosť „stínať tie hlavy“, ktoré vyčnievajú z radu? – Určite nie.

Ako potom rozumieť spomenutým slovám? – Ako slovám spravodlivosti. Boh nie je plyšový medvedík, ktorý zatvára oči pred zlom. Ani my nie. Keď v televízii vidíme teroristický útok – napríklad ako 7. októbra t. r. zo strany Hamasu na Izrael, pri ktorom deti, ženy, starcov a nevinných ľudí bez milosti zabíjajú šialenci, ktorí nenávidia našu západnú spoločnosť a ktorí si z tohto dôvodu berú právo robiť čokoľvek – keď vidíme takéto zverstvá, nepovieme: „Je pravda že títo teroristi sa nesprávajú pekne, ale sú obeťami systému, ktorý sa zas nespráva pekne k nim, znevýhodnil ich a ponížil ich.“ Nie, chceme, aby teroristi boli potrestaní za to, že nebrali ohľad na ostatných a páchali hrozné zločiny. Majú byť dolapení a postavení pred súd.

**Pán Boh pôsobí na tejto zemi. Pomáha utláčaným, slabým, chorým a nepokojným. Zároveň však bojuje proti nespravodlivosti a tyranii.** Teší z nášho úspechu, nie však za cenu okrádania, pohŕdania alebo drvenia tých najslabších.

**Máriina pieseň** **nás vedie do sveta spravodlivosti. Plne účinná bude až v nebi. Avšak už na zemi sme povolaní otvoriť oči pre mnohé požehnanie, ktoré sa nám dostáva, namiesto toho, aby sme neustále upierali zrak na naše problémy.** **Najvyšší sa na nás pozerá už na zemi, chráni nás a sprevádza.**

**Ak Pán prejavuje takú starostlivosť o nás, robme to isté aj my pre svojich blížnych.**

Pri stretnutiach s ľuďmi, s ktorými prichádzame do kontaktu, sa pýtajme sami seba, či robíme dosť, či by sme nemohli urobiť viac. **Využime príležitosti na budovanie sveta spravodlivosti, ktorý chce vytvoriť Boh.** **Boh zapája ľudí do spolupráce na Jeho pláne spásy.** Máriu do svojho diela zapojil jedinečným spôsobom. Ona vyznáva: „*Mocný učinil so mnou veľké veci, a sväté je Jeho meno 50 a Jeho milosrdenstvo s tými, čo sa Ho boja, z pokolení na pokolenia.****51****Dokázal moc svojím ramenom, rozprášil tých, čo sa povyšovali zmýšľaním srdca;****52****mocných zhodil z trónov a povýšil ponížených,****53****lačných nasýtil dobrými vecami a bohatých prepustil naprázdno.“*

**Máme na výber:** Magnificat **(chválospev) alebo žalospev (často) o malichernostiach?** Umárať sa ťarchou našich starostí, alebo rozoznať Božie požehnanie a využívať príležitosti na budovanie sveta spravodlivosti, ktorý Boh chce pre každého človeka.

Sme pozvaní pripojiť sa k Máriinmu chválospevu našimi slovami, našimi piesňami, našou oddanosťou pre Božie dielo. Amen.

**Modlitba:** Pane, s reformátorom Martinom Lutherom vyznávame, síce nevieme Teba, Bože, urobiť väčším ako si, ale tým, že Ťa chválime, že spomíname Tvoje konanie pre nás a vo svete, Ťa robíme veľkým v našom živote.

Odpusť, že mnoho ráz sa necháme zahltiť osobnými starosťami či problémami vo svete.

Chváliť znamená pozerať sa najprv na to, čo pre nás Ty, Pane, robíš. Ďakujeme že nás pozývaš pripojiť sa k Máriinmu nádhernému chválospevu.

Oslavujeme Ťa, že nás zapájaš do spolupráce na Tvojom diele, že my, nehodní, smieme byť súčasťou Tvojich plánov a mocných skutkov na zemi.

Ďakujeme, že sa zaujímaš o náš život, že Ti na nás záleží, chrániš nás a sprevádzaš. Posilni nás, aby sme prejavovali lásku a starostlivosť ľuďom, s ktorými si prepojil naše životné cesty. Amen.

*S použitím myšlienok Daniela Gnaegiho a Martina Kmeca (Adventné prípravky 2023):* **Martin Šefranko, evanjelický a. v. farár**